Opplysninger til VG: Terrordømte Philip Manshaus erklært psykotisk på gjerningstidspunktet
Philip Manshaus ble dømt til 21 års forvaring for drap og terror i 2019. Nå mener nye sakkyndige at han var alvorlig psykisk syk på gjerningstidspunktet. Det betyr at forvaringsdommen mot Philip Manshaus i Asker og Bærum tingrett i 2020 kan være feil – og at han isteden skal frifinnes og få en dom på tvungen psykisk helsevern. – Det har kommet en rapport vi har inngitt våre merknader til. Nå venter vi på kommisjonens avgjørelse, sier statsadvokat Johan Øverberg ved Oslo statsadvokatembeter til VG. Det var i slutten av mars i fjor at Philip Manshaus begjærte straffesaken sin gjenåpnet. Bakgrunnen for begjæringen skyldtes et lengre opphold på Dikemark sykehus. – Han har vært psykotisk over relativt lang tid og behandleren hans er ikke i tvil. Han er veldig alvorlig syk, sa Manshaus forsvarer, advokat Unni Fries, da gjenopptagelsesbegjæringen ble kjent. Ifølge VGs opplysninger var Manshaus innlagt på Dikemark sykehus fra januar til mai i fjor. En overlege på sykehuset vurderte da at han hadde alvorlige psykoselidelser. På bakgrunn av disse undersøkelsene bestemte Kommisjonen for gjenopptakelse av straffesaker at to nye rettsoppnevnte sakkyndige skulle undersøke Manshaus på nytt. VG er kjent med at det er psykiater Tor Ketil Larsen og psykologspesialist Tale Gjertine Bjørgen som har gjennomført den nye vurderingen og kommet frem til følgende konklusjon: Philip Manshaus har en alvorlig psykoselidelse nå og var psykotisk på gjerningstidspunktet. Ifølge VGs opplysninger dreier det seg om en schizoaffektiv lidelse som kjennetegnes ved samtidig forekomst av symptomer på schizofreni og bipolar lidelse. – Vi har begjært saken gjenopptatt og mener at grunnlaget for gjenopptagelse er oppfylt. Utover det ønsker jeg ikke å kommentere saken før kommisjonen har tatt sin beslutning, sier Manshaus forsvarer, advokat Unni Fries, til VG. Leder Kamilla Silseth i Kommisjonen for gjenopptakelse av straffesaker ønsker ikke å kommentere den nye psykiatrirapporten. – Vi registrerer at det har kommet inn en sakkyndig vurdering, men jeg vil ikke kommentere innholdet, sier Silseth til VG. Det er foreløpig uklart når begjæringen til Manshaus skal behandles i kommisjonen. To muligheter Dersom straffesaken til Manshaus gjenåpnes, så vil saken ha to mulige utfall: 1. Frifinnelse og dom på tvungen psykisk helsevern. Et slikt utfall vil fordre at påtalemyndigheten er enig i at det er en høy sannsynlighet for at Manshaus var utilregnelig på gjerningstidspunktet. 2. Full ny prøving av saken i domstolen, der påtalemyndigheten fastholder påstanden om at Manshaus var tilregnelig og skal dømmes til 21 års forvaring med 14 år minstetid for drapet på søsteren sin og terror mot moskeen Al-Noor Islamic Centre i Bærum i august 2019. Da terrorsaken ble behandlet i Asker og Bærum tingrett i 2020 uttrykte Manshaus’ forsvarer tvil rundt klientens tilregnelighet, noe som var mot hans egen oppfatning og de sakkyndiges vurderinger den gangen. Tingretten la da til grunn vurderingene til de sakkyndige, som slo fast at Manshaus var tilregnelig på gjerningstidspunktet. – Etter rettens syn er det ikke fremkommet momenter under hovedforhandlingene som gir grunn til å trekke de sakkyndiges konklusjon i tvil, sa tingrettsdommer Annika Lindström da hun leste opp forvaringsdommen.
Philip Manshaus, dømt til 21 års forvaring for drap og terror i 2019, kan ha vært psykisk syk på gjerningstidspunktet. Manshaus ble innlagt på Dikemark sykehus i 2023, hvor en overlege vurderte alvorlige psykoselidelser. Kommisjonen for gjenopptakelse av straffesaker har bestemt at to nye sakkyndige skulle vurdere Manshaus på nytt. Utfallet av saken avhenger av om kommisjonen gjenåpner saken, og kan enten ende i frifinnelse og tvungen helsevern, eller full ny prøving av saken i domstolen.